ഇനി ഏക പ്രതീക്ഷ ഇന്ത്യ ഇന്ത്യയില് തുടരാനുള്ള ശ്രമങ്ങളുമായി അഫ്ഗാന് വിദ്യാര്ത്ഥികള് ന്യൂഡല്ഹി: എങ്ങനെയും ഇന്ത്യയില് തുടരാനുള്ള ശ്രമങ്ങളുമായി അഫ്ഗാന് വിദ്യാര്ത്ഥികള്. ഇന്ത്യയില് ഉന്നത വിദ്യാഭ്യാസം ചെയ്യുന്ന അഫ്ഗാന് വിദ്യാര്ത്ഥികളാണ് ഇന്ത്യയില് തന്നെ തുടരാനുള്ള പരിശ്രമങ്ങള് നടത്തുന്നത്. ആയിരത്തോളം അഫ്ഗാന് വിദ്യാര്ത്ഥികളാണ് ഇന്ത്യയിലെ വിവിധ സര്വകലാശാലകളില് ഉപരിപഠനം നടത്തുന്നത്. ഇവരില് പലരുടേയും വിസാ കാലാവധി പൂര്ത്തിയായി. ഇവരുടെ സ്കോളര്ഷിപ്പും വിസാ കാലാവധിയും നീട്ടി നല്കാന് ഇന്ത്യ തയ്യാറാണെങ്കിലും അതിനായി ഈ വിദ്യാര്ത്ഥികള് അഫ്ഗാനിസ്ഥാനില് മടങ്ങിയെത്തേണ്ടതുണ്ട്. എന്നാല് അഫ്ഗാനിസ്ഥാനില് ചെന്നാല് തിരിച്ച് മടങ്ങിയെത്താന് സാധിക്കുമോ എന്നാണ് ഇവരുടെ ആശങ്ക. അഫ്ഗാനിസ്ഥാനിലേക്ക് മടങ്ങാതെ ഇന്ത്യയില് വച്ചു തന്നെ ഞങ്ങളുടെ വിസയും സ്കോളര്ഷിപ്പും പുതുക്കാന് കഴിയുമോ എന്നാണ് വിദ്യാര്ത്ഥികള് ചോദിക്കുന്നത്. ഇന്ത്യക്കു മാത്രമേ തങ്ങളെ സഹായിക്കാന് സാധിക്കൂവെന്നും ജെ എന് യുവില് ഉപരിപഠനം ചെയ്യുന്ന അഫ്ഗാന് വിദ്യാര്ത്ഥികള് പറയുന്നു. അഫ്ഗാന്റെ നിയന്ത്രണം താലിബാന് കയ്യടക്കിയ സാഹചര്യത്തില് തുടര്ന്നുള്ള നീക്കങ്ങള് എന്തൊക്കെയാണെന്നതിനെ കുറിച്ച് വിദ്യാര്ത്ഥികള്ക്ക് യാതൊരു പിടിയുമില്ല. നിലവില് വിദ്യാര്ത്ഥികള്ക്ക് മുന്നിലുള്ള ഏക പോംവഴി ഇന്ത്യയുടെ കനിവിനായി കാത്തിരിക്കുക എന്നത് മാത്രമാണ്.